C 434/88
SL
Uradni list Evropske unije
15.11.2022
četrtek 7. aprila 2022
M.
ker je po podatkih visokega komisarja OZN za begunce 35 % žensk in deklet poročalo, da se zaradi nasilja na podlagi spola počutijo ogrožene, ko iščejo zatočišče v sosednjem Iranu in Pakistanu; ker je v šolo vpisanih le 70 % deklet v primerjavi z 92 % dečkov;
N. ker je EU povečala podporo afganistanskemu ljudstvu z uvedbo projektov v vrednosti več kot 268,3 milijona EUR, namenjenih izobraževanju, možnostim za preživljanje in javnemu zdravju; ker so ti projekti del svežnja podpore EU v skupni vrednosti 1 milijarde EUR, ki ga je oktobra 2021 napovedala predsednica Komisije in ki vključuje pomoč beguncem, migrantom in notranje razseljenim osebam ter podporo zagovornikom človekovih pravic in organizacijam civilne družbe;
O. ker je bilo po podatkih organizacije Novinarji brez meja v Afganistanu zaprtih 231 medijskih hiš, kar je 40 % vseh medijev v državi; ker je 80 % od 6 400 novinarjev, ki so izgubili službo, žensk; ker so bile uvedene omejitve za lokalne in mednarodne medije, kot je BBC, novinarji pa so bili aretirani, pridržani in pretepeni;
P. ker sankcije proti talibanskim subjektom in posameznikom ne bi smele preprečevati finančnih transakcij humanitarne pomoči in izvajanja osnovnih storitev nevladnih organizacij;
Q. ker so ženske do 15. avgusta 2021, torej v nekdanji Republiki Afganistan, pogosto uspešno zasedale visoke položaje, na primer poslanske, ministrske, sodniške, guvernerske, odvetniške in veleposlaniške; ker so talibanske sile prisilno odstranile nekdanje zakonito nastavljene vladne uradnike in v novo nepriznano de facto vlado niso povabile žensk; ker ta vlada ni vključujoča in v njej ni zastopana raznolika afganistanska družba;
R.
ker so obveščevalne agencije opozorile, da Afganistan ne sme postati zatočišče za teroristične organizacije;
1. je globoko zaskrbljen zaradi humanitarne krize in krize človekovih pravic, ki se odvija v Afganistanu od talibanskega prevzema oblasti; ponovno izraža neomajno solidarnost in zavezanost afganistanskemu ljudstvu; poudarja, da je treba ohraniti temeljne pravice in svoboščine, ki jih je afganistansko ljudstvo uživalo v zadnjih 20 letih;
2. obžaluje, da se položaj žensk in deklet v Afganistanu od talibanskega prevzema oblasti stalno slabša; obsoja nenehne poskuse talibanov, da bi ženske in dekleta izbrisali iz javnega življenja in jim odrekli temeljne pravice, kot so pravica do izobraževanja, dela, gibanja in zdravstvenega varstva;
3. najostreje obsoja odločitev talibanov, da do nadaljnjega preložijo vrnitev deklet od šestega razreda dalje v šolo, čeprav so se zavezali, da bodo izobraževanje omogočili vsem državljanom; poziva jih, naj svoje odločitve in omejitve, ki so usmerjene zlasti proti ženskam in dekletom, razveljavijo in znova odprejo ministrstvo za ženska vprašanja;
4. poudarja, da je izobraževanje za ženske in dekleta po mnenju EU in njenih držav članic bistven pogoj za vse morebitne zaveze trenutnim afganistanskim oblastem;
5. poziva talibane, naj spoštujejo svojo zavezo, da bodo izobraževanje omogočili vsem afganistanskim državljanom, tudi ženskam in dekletom;
6. obžaluje, da talibani zatirajo miroljubne proteste za pravice žensk v Afganistanu; poziva k takojšnji izpustitvi policistke Alie Azizi, ki je bila oktobra 2021 aretirana v Heratu, k izpustitvi vseh drugih pridržanih aktivistov za pravice žensk ter k ustavitvi ustrahovanja in nadlegovanja aktivistov; poziva k opustitvi nadlegovanja, groženj in napadov na učitelje in študente;